SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Druhé priebežné hodnotenie spoločných technologických iniciatív ARTEMIS a ENIAC /* COM/2013/0830 final */





SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Druhé priebežné hodnotenie spoločných technologických iniciatív ARTEMIS a ENIAC (Text s významom pre EHP) 1. Úvod V tejto správe sa uvádzajú zistenia a odporúčania skupiny nezávislých odborníkov, ktorí uskutočnili druhé priebežné hodnotenie spoločných technologických iniciatív (STI) ARTEMIS a ENIAC. Správa ďalej obsahuje pripomienky Komisie a stanovuje následné opatrenia. ARTEMIS a ENIAC sú spoločné podniky, ktoré vykonávajú STI v oblastiach zabudovaných počítačových systémov, resp. nanoelektroniky. Komisia touto správou plní požiadavky na vykonanie hodnotenia stanovené v článku 11 ods. 2 zakladajúcich aktov spoločných podnikov[1]. 2. Kontext STI, ktoré boli vytvorené vo forme spoločných podnikov podľa článku 187 Zmluvy o fungovaní EÚ (bývalý článok 171 zmluvy), sa zaviedli v rámci siedmeho rámcového programu (RP7) s cieľom podporovať kľúčové oblasti výskumu a technologického rozvoja, ktoré majú význam pre konkurencieschopnosť Európy. Spoločné podniky ARTEMIS a ENIAC vznikli vo februári 2008. Spoločné podniky ARTEMIS a ENIAC sú verejno-súkromné partnerstvá medzi priemyslom, niekoľkými členskými štátmi EÚ a pridruženými krajinami (členské štáty STI)[2] a Európskou úniou. Ich konkrétnym cieľom je vymedziť a uskutočňovať spoločný výskumný plán európskych výskumných komunít (priemyselných a akademických/výskumných organizácií),dosiahnuť synergiu a koordináciu výskumu a vývoja v Európe, podporovať zapojenie MSP a vytvárať významné hospodárske a sociálne prínosy. Hlavným nástrojom je získavanie finančných prostriedkov od EÚ, členských štátov STI a priemyslu. Od svojho založenia spoločné podniky ARTEMIS a ENIAC uverejnili a vyhodnotili šesť (jednu ročne), resp. deväť (po jednej v rokoch 2008, 2009 a 2010 a pod dvoch v rokoch 2011, 2012 a 2013) výziev na predloženie návrhov. Ku koncu roka 2012 spoločné podniky ARTEMIS a ENIAC financovali 102 projektov. Členské štáty EÚ a členské štáty STI dosiaľ vynaložili spolu na obe STI viac než 1,115 miliardy EUR (2008 – 2012) popri súkromných zdrojoch na výskum a vývoj v sume viac než 1,670 miliardy EUR. Päťdesiatdva doteraz realizovaných projektov spoločného podniku ARTEMIS predstavuje celkové investície do výskumu a vývoja vo výške 990 miliónov EUR, čo zahŕňa 288 miliónov EUR príspevkov jednotlivých štátov, 163 miliónov EUR príspevkov EÚ a 539 miliónov EUR príspevkov priemyslu. Tieto projekty sa týkajú všetkých ôsmich podprogramov strategického výskumného plánu spoločného podniku ARTEMIS v oblastiach bezpečnosti, zdravotnej starostlivosti, inteligentných prostredí, výroby, počítačov, zabezpečenia, udržateľnosti a návrhu zabudovaných systémov. Po pomerne nízkych záväzkoch členských štátov spoločného podniku ARTEMIS v prvých štyroch rokoch sa zavedením inovačných pilotných projektov spoločného podniku ARTEMIS v roku 2012 podarilo naštartovať činnosť spoločného podniku v dôsledku vyšších záväzkov členských štátov. V prípade spoločného podniku ENIAC 50 doteraz realizovaných projektov predstavuje celkové investície do výskumu a vývoja 1,795 miliardy EUR, čo zahŕňa 382 miliónov EUR príspevkov jednotlivých štátov, 283 miliónov EUR príspevkov EÚ a 1,130 miliardy EUR príspevkov priemyslu. Projekty sa týkajú všetkých ôsmich pracovných oblastí strategického výskumného plánu spoločného podniku ENIAC v oblastiach automobilového priemyslu/dopravy, komunikácie/životného štýlu, energetiky, zdravia, bezpečnosti/ochrany, návrhu polovodičov, výroby polovodičov a základného vybavenia/materiálov. Od roku 2011 sa spoločný podnik ENIAC stal dôležitým nástrojom na zavádzanie pilotných výrobných liniek v súlade s odporúčaniami skupiny na vysokej úrovni v oblasti kľúčových podporných technológií. Tým sa výrazne zvýšili spoločné investície zainteresovaných strán a vykonávanie programu sa priblížilo plánovanému rozpočtu. Ako sa uvádza v rozhodnutiach Rady zakladajúcich spoločné podniky ARTEMIS a ENIAC, Komisia musí do 31. decembra 2010 a do 31. decembra 2013 vykonať priebežné hodnotenia za pomoci nezávislých odborníkov. Hodnotenia sa týkajú kvality a účinnosti spoločných podnikov ARTEMIS a ENIAC a ich pokroku v dosahovaní stanovených cieľov. Prvé priebežné hodnotenie STI ARTEMIS a ENIAC[3] sa uskutočnilo po dvoch rokoch od začiatku iniciatív a posudzovali sa pri ňom najmä účinnosť, riadenie a fungovanie spoločných podnikov. Hlavným cieľom druhého priebežného hodnotenia je posúdiť výsledky spoločných podnikov ARTEMIS a ENIAC po viac než 5 rokoch fungovania. 3. Postup hodnotenia V druhom priebežnom hodnotení sa skúmal význam, účinnosť, efektívnosť a kvalita výskumu spoločných podnikov. Okrem toho sa vykonalo posúdenie uskutočnenia odporúčaní z prvého priebežného hodnotenia z roku 2010 a zo správy Komisie[4] o tejto správe o priebežnom hodnotení. Komisia vymenovala skupinu externých a nezávislých odborníkov, ktorej predsedom sa stal Dr. Götzeler[5]. Pri zostavovaní skupiny sa kládol dôraz na to, aby boli primerane zastúpené jednotlivé technologické oblasti, ako aj na kontinuitu so skupinou, ktorá vykonávala prvé priebežné hodnotenie. Skupina pracovala na základe konsenzu a jej zistenia a odporúčania vychádzali z rozsiahlej administratívnej kontroly, informácií z partnerských preskúmaní a rozhovorov so zainteresovanými stranami[6]. Odborníci vykonali hodnotenie medzi septembrom 2012 a februárom 2013. Záverečnú správu, ktorá je dostupná na webovej lokalite digitálnej agendy[7], uverejnili v júli 2013. Hodnotenie prebiehalo súbežne s prípravou návrhu Komisie na vytvorenie nového spoločného podniku, ktorý by nahradil spoločné podniky ARTEMIS a ENIAC a pokračoval v ich činnosti. Závery a odporúčania hodnotenia spoločných podnikov ARTEMIS a ENIAC sa okrem iného analyzovali a použili ako faktory pri posúdení vplyvu nariadenia o novej STI. 4. Výsledky hodnotenia a odporúčania Druhá správa z priebežného hodnotenia potvrdzuje vysokú hodnotu a významné úspechy spoločných podnikov ARTEMIS a ENIAC. Skupina odborníkov konkrétne dospela k záveru, že i) význam spoločných podnikov zostáva vysoký a urobil sa značný pokrok v dosahovaní ich cieľov; ii) účinnosť je vysoká; iii) efektívnosť je dobrá napriek pomerne vysokej regulačnej, administratívnej a finančnej záťaži a iv) kvalita skúmania a monitorovania projektov a kvalita podávania správ o nich spoločnými podnikmi je vysoká. Skupina vo všeobecnosti podporuje trojstranný nástroj STI, ktorý zhromažďuje prostriedky od priemyslu, EÚ a členských štátov. Skupina vo svojich odporúčaniach vyzýva na ďalšie zjednodušenie, zlepšenie administratívnych postupov a posilnenie riadiacich štruktúr. Komisia víta a podporuje to, že skupina jednoznačne obhajuje potrebu jednotnej európskej stratégie pre výskum, vývoj a inovácie v oblasti elektronických komponentov a systémov. Táto stratégia by sa mala rozvíjať spolu so sieťou kľúčových európskych odvetví a doplniť tak kľúčové podporné technológie[8] ako prostriedok na identifikáciu, podporu a rast priemyselných ekosystémov potrebných na udržateľnú európsku činnosť v oblasti elektronických komponentov a systémov takým spôsobom, ktorý by bol zlučiteľný s otvorenosťou spoločných podnikov. Podrobný zoznam odporúčaní skupiny odborníkov je uvedený v prílohe. Časový rámec odporúčaní udáva, či sa majú vykonať v rámci súčasných spoločných podnikov, alebo sa týkajú budúceho spoločného podniku ECSEL (Elektronické komponenty a systémy pre vedúce postavenie Európy), ktorého vytvorenie navrhuje Komisia[9]. Pokiaľ ide o vykonávanie odporúčaní z prvého priebežného hodnotenia, skupina je celkovo spokojná a uvádza, že väčšinou odporúčaní sa zaoberala správa Komisie o správe z priebežného hodnotenia, pričom tieto odporúčania boli celkovo vykonané na uspokojivej úrovni. Vykonávanie niektorých odporúčaní adresovaných členským štátom však bolo podľa skupiny menej uspokojivé. Tieto odporúčania sa týkajú harmonizácie praxe, postupov a viacročných rozpočtových záväzkov členských štátov v oblasti financovania, ktoré môžu spôsobovať oneskorenie procesu a administratívnu záťaž. 5. Plánované následné opatrenia Komisia víta správu o druhom priebežnom hodnotení. Odporúčania sú založené na dôkladnej a kritickej analýze. Ako je uvedené ďalej, Komisia implementuje odporúčania, ktoré jej boli adresované, a bude spolupracovať s priemyslom, členskými štátmi STI a spoločnými podnikmi, aby im pomohla implementovať časti odporúčaní, ktoré boli určené im. Komisia konkrétne prijme: · krátkodobé opatrenia týkajúce sa existujúcich spoločných podnikov (teda ich činností do vytvorenia novej STI) prostredníctvom ich riadiacich štruktúr a · opatrenia súvisiace s právnym rámcom STI nasledujúcej generácie ECSEL. Ďalej je uvedená odpoveď Komisie na odporúčania skupiny odborníkov. V tejto časti sú takisto uvedené následné opatrenia Komisie v súvislosti s jej správou o prvom priebežnom hodnotení. 5.1. Všeobecné pripomienky Komisia uznáva hodnotu trojstranného modelu a mimoriadne ju tešia pozitívne zistenia v súvislosti s účinnosťou a efektívnosťou súčasných spoločných podnikov. Založenie a postupné zintenzívňovanie činnosti spoločných podnikov bolo náročné, ale hlavné prekážky sa podarilo prekonať. Čo sa týka funkčnosti, spoločný podnik ENIAC sa blíži pôvodnej ambícii iniciatívy podnietiť program priemyselných investícií do výskumu a vývoja nanoelektroniky v hodnote približne 2,7 miliardy EUR. Spoločný podnik ARTEMIS je od pôvodného cieľa investícií do výskumu a vývoja zabudovaných počítačových systémov v hodnote 2,5 miliardy EUR o niečo vzdialenejší. Vývoj za posledné dva roky však nasvedčuje výraznému nárastu objemu činnosti aj spoločného podniku ARTEMIS. Komisia verí, že obe iniciatívy do konca svojho mandátu v roku 2017 splnia svoje ciele. 5.2. Odporúčania pre priemyselné združenia Komisia si uvedomuje veľký význam členstva priemyselných združení v spoločných podnikoch, a to najmä z hľadiska podpory tohto projektu priemyslom vrátane MSP, aktualizovania výskumných plánov a podpory spoločných podnikov. Komisia zdôrazňuje význam zapojenia priemyslu na najvyššej úrovni a jeho vedúcej úlohy a angažovanosti. Pozičný dokument[10], ktorý vznikol pod záštitou združenia AENEAS[11] a zoskupenia CATRENE[12], obsahuje v tejto súvislosti významné vyhliadky a ciele pre európsky nanoelektronický priemysel do roku 2020. Komisia v súlade s pripomienkami skupiny, ktorá vykonala druhé priebežné hodnotenie, považuje vývoj spoločných podnikov smerom k podpore projektov na vyššej úrovni technologickej pripravenosti za dobre načasovaný a potrebný, pričom väčší dôraz kladie na inovácie a využívanie výsledkov a priblíženie výskumu a vývoja trhu. Najmä výzva spoločného podniku ENIAC z roku 2012 týkajúca sa pilotných výrobných liniek bola veľmi úspešná. Táto výzva predstavuje prvú rozsiahlu realizáciu odporúčaní skupiny na vysokej úrovni v oblasti kľúčových podporných technológií. Podobne aj inovačné pilotné projekty spoločného podniku ARTEMIS sú „chvályhodným úsilím o neustále inovácie od fázy schvaľovania koncepcie a výroby prototypu až po životaschopnú priemyselnú platformu“. Vyjadruje sa aj uznanie dobrej práci združenia ARTEMIS-IA[13] v súvislosti s analýzou portfólia a kľúčových ukazovateľov výkonu. Obom priemyselným združeniam spolu so spoločnými podnikmi sa bude odporúčať, aby pokračovali v tejto činnosti v súlade s odporúčaním 15. Komisia v každom prípade súhlasí s hodnotiacou skupinou, že možno urobiť ešte viac, ako sa uvádza v odporúčaniach 1 a 2. V rámci nového spoločného podniku ECSEL by priemyselní partneri mali využiť príležitosť na koordinovanejší a aktívnejší prístup, a posilniť tak strategický rozmer svojej spolupráce. Budú vyzvaní, aby pripravili kľúčové usmernenia pre európske odvetvie elektronických komponentov a systémov, ktoré by sa mohli stať motorom rozvoja sľubnej oblasti „celointeligentných“ produktov a služieb. Návrh nariadenia Rady o spoločnom podniku ECSEL obsahuje v tejto súvislosti požiadavku na väčšie zapojenie zainteresovaných strán. Komisia mala vo svojej správe o prvom priebežnom hodnotení veľa pripomienok v súvislosti s postavením spoločných podnikov voči programu EUREKA. Komisia teraz uznáva, že sa dosiahol významný pokrok. V oblasti nanoelektroniky zoskupenie CATRENE a spoločný podnik ENIAC vypracovali spoločný dokument Vision, Mission and Strategy (Vízia, misia a stratégia) o výskume a vývoji nanoelektroniky v Európe. Podobne v oblasti zabudovaných systémov zoskupenie ITEA2[14] a spoločný podnik ARTEMIS usporiadali spoločné samity a vytvorili mechanizmus koordinácie[15]. Tieto opatrenia prispejú k rozvoju spoločnej stratégie EÚ v oblasti výskumu, vývoja a inovácií, ktorá bude zahŕňať nanoelektroniku a zabudované počítačové a kyberfyzické systémy v súlade s odporúčaním 16, a mala by sa preto ešte viac posilniť. 5.3. Odporúčania pre spoločné podniky Komisia súhlasí so zisteniami skupiny odborníkov, že postupy hodnotenia a výberu a proces technického preskúmania sa zjednodušili, sú na dobrej úrovni a účastníci ich vnímajú ako veľmi užitočné. Projekty, ktoré sa začali realizovať na začiatku činnosti spoločných podnikov, teraz spejú k svojmu záveru a záverečné správy by sa mali zamerať na využitie výsledkov. Komisia preto víta odporúčania 3 a 15 a požiada výkonných riaditeľov, aby preskúmali možnosť ich uskutočnenia a zaistili riadne podávanie správ o činnostiach zameraných na využitie výsledkov, ale aby zároveň znížili záťaž príjemcov. Rovnako dôležité je aj vypracovať vhodné parametre na meranie vplyvu a úspechu projektov spoločných podnikov. Ako už bolo uvedené, oba spoločné podniky preukázali, že dokážu rýchlo a primerane reagovať na meniace sa požiadavky a približovať iniciatívy potrebám trhu. Za to treba pochváliť rôzne orgány spoločných podnikov. Komisia preto verí, že odporúčania 4, 6 a 14 nájdu pozitívny ohlas v orgánoch spoločných podnikov, pretože sa týkajú otázok skôr prevádzkového charakteru. Uplatňovanie stratégie ex post auditu spoločných podnikov bolo mimoriadne náročné a Dvor audítorov mal k nemu pripomienky. Komisia bude naďalej otvárať túto otázku v správnych radách, aby získala dostatočné uistenie, že finančné transakcie spoločných podnikov sú v poriadku. Odporúčania 10, 12 a 13 sa riešia v navrhovanom nariadení Rady o spoločnom podniku ECSEL do tej miery, v akej ich možno realizovať v platnom právnom rámci. 5.4. Odporúčania pre Európsku komisiu Odporúčania týkajúce sa STI nasledujúcej generácie Komisia zohľadnila vo svojom návrhu na nariadenie Rady o spoločnom podniku ECSEL. Ide najmä o odporúčanie vytvoriť jedinú STI (odporúčanie 5) s jedným integrovaným plánom výskumu a vývoja (odporúčanie 1) založenom na zjednodušenom predpise o rozpočtových pravidlách (odporúčanie 7) a s posilnenou strategickou úlohou jej správnej rady (odporúčanie 8). Návrh na vytvorenie spoločného podniku ECSEL okrem toho obsahuje ďalšiu harmonizáciu pravidiel (odporúčanie 9) v súlade s pravidlami účasti na programe HORIZONT 2020. Komisia navyše 23. mája 2013 prijala európsku stratégiu pre mikroelektronické a nanoelektronické komponenty a systémy[16], v súlade s odporúčaním 16. Kľúčovým prvkom stratégie je založenie nového spoločného podniku ECSEL zameraného na inovácie na vyššej úrovni technologickej pripravenosti. 5.5. Odporúčania pre členské štáty Komisia vie o ťažkostiach, ktorým čelili členské štáty spoločných podnikov pri uskutočňovaní odporúčaní, ktoré im boli adresované, najmä čo sa týka realizácie viacročných záväzkov, harmonizácie pravidiel a mier financovania a synchronizácie postupov. Skúsenosti a vzájomné pochopenie, ktoré sa vytvárali v priebehu ich účasti v spoločných podnikoch ARTEMIS a ENIAC, by mali umožniť nový začiatok spoločného podniku ECSEL v rámci programu Horizont 2020. Prejavilo sa to už v návrhu Komisie na nariadenie Rady o spoločnom podniku ECSEL, v ktorom sa tieto otázky riešia. Vytvára sa tak najmä príležitosť na spoločný prístup k realizácii verejných príspevkov k projektom. Komisia naliehavo vyzýva členské štáty, aby v rámci budúcich činností, ktoré sa budú aj naďalej financovať, prijali všetky potrebné opatrenia na podporu navrhovanej harmonizácie a zjednodušenia procesov pre príjemcov. Komisia takisto konštatuje, že spoločné podniky ARTEMIS a ENIAC dosiahli v poslednej dobe značný pokrok pri hľadaní rovnováhy medzi podporou vnútroštátnych priorít a dosahovaním spoločných európskych cieľov. 6. Záver Kým prvé priebežné hodnotenie pomohlo spoločným podnikom zlepšiť ich fungovanie a zamerať sa na prevádzkové ciele, zistenia z druhého priebežného hodnotenia prinášajú dobre načasované a dôležité informácie, ktoré môže Komisia využiť pri príprave návrhu na budúce nariadenie Rady o spoločnom podniku ECSEL. Hoci stále jestvujú administratívne prekážky, ktoré môže prekonať budúci spoločný podnik ECSEL, ukázalo sa, že spoločné podniky ARTEMIS a ENIAC sú účinným a efektívnym nástrojom na realizáciu programu výskumu a vývoja, ktorý reaguje na podnety priemyslu a ktorý spolufinancujú členské štáty a EÚ. Záverečné hodnotenie spoločných podnikov ARTEMIS a ENIAC je naplánované na rok 2017 v rámci plánovaného priebežného hodnotenia spoločného podniku ECSEL. V tomto záverečnom hodnotení by sa mal skúmať celkový vplyv projektov podporovaných spoločnými podnikmi a mal by sa posúdiť ich príspevok v celkovom kontexte európskej stratégie pre mikroelektroniku a nanoelektroniku a zabudované systémy. Príloha – zoznam odporúčaní hodnotiacej skupiny Č.[17] || Zhrnutie odporúčaní || Časový rámec Odporúčania pre priemyselné združenia 1 || Strategický výskumný plán a pracovné programy STI musia vo väčšej miere odzrkadľovať koherentný európsky výhľad a musia byť prepojené so spoločnou európskou stratégiou výskumu, vývoja a inovácií v oblasti elektronických komponentov a systémov, ako sa navrhuje v odporúčaní 16. || STI nasledujúcej generácie 2 || Priemyselné združenia by mali zohrávať aktívnejšiu úlohu pri definovaní celkových cieľov a stratégie STI a mali by aktívnejšie komunikovať so zainteresovanými stranami v záujme podpory a uľahčenia ich účasti na navrhovaní projektov, najmä účasti MSP, a v záujme vypracovania a aktualizovania strategického výskumného plánu. || Ihneď / STI nasledujúcej generácie Odporúčania pre spoločné podniky[18] 3 || Skupina dospela k záveru, že v preskúmaniach projektov STI vrátane záverečného preskúmania uskutočňovaného 6 až 12 mesiacov od skončenia projektu by sa malo podrobnejšie a dôkladnejšie monitorovať skutočné a plánované využitie výsledkov projektov, ako aj opatrenia, ktoré zaviedli partneri projektov v záujme dosiahnutia tohto plánovaného využitia. || Ihneď 4 || Projekty spoločného podniku ARTEMIS by mali podľa možnosti vychádzať z už vyvinutých technológií ARTEMIS a z projektov, ktoré sa financovali v minulosti, pričom okrem novosti by sa malo preukázať vhodné využitie výsledkov z predchádzajúcich projektov v kombinácii s udržateľným pokrokom smerom k vyššej úrovni technologickej pripravenosti. Mal by sa zvýšiť podiel financovania projektov zameraných na všeobecné aplikácie a služby (aplikačné projekty). || Ihneď / STI nasledujúcej generácie 6 || Výzvy spoločného podniku ENIAC a zoskupenia CATRENE na predloženie návrhov a ich výber by mali byť užšie prepojené (napr. využitím spoločných a/alebo doplnkových výziev), pričom príslušné orgány, ktoré prideľujú finančné prostriedky, by si zachovali určitú pružnosť pri rozhodovaní o najvhodnejších tokoch financovania. || Ihneď / STI nasledujúcej generácie 8 || Správne rady spoločných podnikov by sa mali zamerať na strategické otázky a mali by znížiť svoju administratívnu záťaž, aby motivovali k účasti vysokých predstaviteľov priemyslu. || Ihneď / STI nasledujúcej generácie 10 || Spoločné podniky by mali využívať a rozvíjať vhodné mechanizmy na vytvorenie „systému skorého varovania“ na identifikovanie potenciálnych oneskorení alebo obmedzení dostupnosti finančných prostriedkov od členských štátov. Malo by sa povoliť zálohové financovanie Európskej komisie (v mene členského štátu) ako dočasná náhrada za identifikované chýbajúce finančné prostriedky v prípade projektov, ktoré sú rozhodujúce pre danú misiu. || Ihneď 12 || V procese hodnotenia a výberu návrhov by sa mali prijať opatrenia (napr. na zmenu kritérií hodnotenia) zamerané na zlepšenie súladu portfólia projektov so strategickými európskymi cieľmi a na zaistenie optimálneho pokrytia kľúčových oblastí definovaných v spoločnej stratégii EÚ v oblasti elektronických komponentov a systémov (navrhovanej v odporúčaní 16) a v pracovných plánoch vypracovaných na základe tejto stratégie. || STI nasledujúcej generácie 13 || Mali by sa vytvoriť a realizovať osobitné podporné mechanizmy na zlepšenie procesov riadenia projektov STI. Náklady na riadenie by mala pri všetkých projektoch STI v 100 % miere financovať Európska komisia. || Ihneď / STI nasledujúcej generácie 14 || Na projekty STI by sa mal uplatňovať len jeden proces preskúmania projektu a podávania správ o ňom (ktorý by vykonával spoločný podnik). || Ihneď 15 || Pre súčasné i budúce STI by sa mali vypracovať a používať vhodné parametre na meranie vplyvu a úspechu projektov STI. || Ihneď Odporúčania pre Európsku komisiu 5 || STI ENIAC a ARTEMIS by sa mali spolu s Európskou technologickou platformou na integráciu inteligentných systémov (EPoSS) integrovať do jednej organizácie (STI zameranej na elektronické komponenty a systémy). || STI nasledujúcej generácie 7 || Navrhovaná nová integrovaná STI (z odporúčania 5), prípadne akákoľvek iná budúca STI by sa mala vytvoriť ako verejno-súkromné partnerstvo podľa definície v článku 209 nariadenia o rozpočtových pravidlách. || STI nasledujúcej generácie 13 || Mali by sa vytvoriť a realizovať osobitné podporné mechanizmy na zlepšenie procesov riadenia projektov STI. Náklady na riadenie by mala pri všetkých projektoch STI v 100 % miere financovať Európska komisia. || Ihneď / STI nasledujúcej generácie 16 || Mala by sa jasne definovať strednodobá až dlhodobá spoločná stratégia EÚ pre výskum, vývoj a inovácie v oblasti elektronických komponentov a systémov, ktorá by mala slúžiť ako kľúčový „podnet“ pre rozhodnutia o financovaní. || Ihneď Odporúčania pre členské štáty 9 || Podľa možnosti by sa mali harmonizovať a synchronizovať pravidlá účasti, miery financovania a postupy členských štátov, pričom ako hlavná zásada by sa mali využívať osvedčené postupy. || Ihneď / STI nasledujúcej generácie 11 || Členské štáty by sa mali zaviazať k používaniu systému viacročného financovania. || Ihneď / STI nasledujúcej generácie 14 || Pre projekty STI by sa mal uplatňovať len jeden proces preskúmania projektu a podávania správ o ňom (ktorý by vykonával spoločný podnik). || Ihneď [1] Nariadenie Rady (ES) č. 74/2008 z 20. decembra 2007 o vytvorení spoločného podniku ARTEMIS, ktorým sa vykonáva spoločná technologická iniciatíva pre vstavané počítačové systémy. Nariadenie Rady č. 72/2008 z 20. decembra 2007, ktorým sa zakladá spoločný podnik ENIAC. [2] Členské štáty spoločného podniku ARTEMIS: Belgicko, Cyprus (nedávno vystúpil), Česká republika, Dánsko, Estónsko, Fínsko, Francúzsko, Grécko, Holandsko, Írsko, Lotyšsko, Maďarsko, Nemecko, Nórsko, Poľsko, Portugalsko, Rakúsko, Rumunsko, Slovinsko, Spojené kráľovstvo, Španielsko, Švédsko a Taliansko. Členské štáty spoločného podniku ENIAC: Belgicko, Česká republika, Estónsko, Fínsko, Francúzsko, Grécko, Holandsko, Írsko, Lotyšsko, Maďarsko, Malta, Nemecko, Nórsko, Poľsko, Portugalsko, Rakúsko, Rumunsko, Slovenská republika, Spojené kráľovstvo, Španielsko, Švédsko a Taliansko. [3] http://ec.europa.eu/dgs/information_society/evaluation/rtd/jti/index_en.htm. [4] KOM(2010) 752 v konečnom znení a http://ec.europa.eu/dgs/information_society/evaluation/rtd/jti/. [5] Skupinu odborníkov tvorili títo členovia: M. Götzeler (výkonný riaditeľ, Aixtron SE), W. Arden (predtým Infineon Technologies), Ch. de Prost (ATMEL), J.-L. Dormoy (EDF), M. Jansz (Technology Foundation STW), T. Luukkonen (Výskumný ústav fínskeho hospodárstva), A. Sangiovanni-Vincentelli (Kalifornská univerzita v Berkeley), D. Wright (Exeterská univerzita). [6] Dôkazové podklady pre hodnotenie zahŕňali rozsiahlu administratívnu kontrolu príslušných dokumentov týkajúcich sa právnych a finančných záležitostí, výskumných plánov, pracovných programov, štatistík účasti a informácií o projektoch. Uskutočnilo sa 104 rozhovorov so širokým spektrom zainteresovaných strán z priemyslu, akademickej obce, Komisie, vnútroštátnych verejných orgánov, zoskupení v rámci programu EUREKA a spoločných podnikov. [7] https://ec.europa.eu/digital-agenda/en/news/second-interim-evaluation-artemis-and-eniac-joint-technology-initiatives. [8] http://ec.europa.eu/enterprise/sectors/ict/files/kets/hlg_report_final_en.pdf. [9] COM(2013) 501 final a http://ec.europa.eu/research/press/2013/pdf/jti/ecsel_factsheet.pdf. [10] Innovation for the future of Europe: Nanoelectronics beyond 2020 (Inovácia pre budúcnosť Európy: nanoelektronika po roku 2020) http://www.aeneas-office.eu/web/downloads/strategic-docs/position_paper_final.pdf [11] Association for European NanoElectronics ActivitieS (Združenie subjektov pôsobiacich v oblasti nanoelektroniky v Európe) http://www.aeneas-office.eu/web/index.php. [12] The Eureka Cluster for Application and Technology Research in Europe on NanoElectronics (Zoskupenie pre uplatňovanie a technologický výskum nanoelektroniky v Európe v rámci programu Eureka) http://www.catrene.org/. [13] Industrial Association for Advanced Research & Technology for EMbedded Intelligence and Systems (Priemyselné združenie pre pokročilý výskum a technológie pre zabudovanú inteligenciu a systémy) http://www.artemis-ia.eu/. [14] Information Technology for European Advancement (Informačné technológie pre pokrok Európy), zoskupenie v rámci programu Eureka http://www.itea2.org/. [15] High-level vision 2030 ITEA-ARTEMIS (Vízia na vysokej úrovni pre rok 2030, ITEA a ARTEMIS) – http://www.artemis-ia.eu/publications. [16] COM(2013) 298 final. [17] Číslovanie odporúčaní vychádza zo správy odborníkov. [18] Tieto odporúčania sa týkajú kolektívnej/spoločnej zodpovednosti všetkých strán zapojených do spoločných podnikov.